Imtella' Awwissu 19, 2021 Din hija ħarsa ħafifa lejn l-istejjer fuq il-faċċata tal-erba' ġurnali ppubblikati llum, il-Ħamis, 19 ta' Awwissu, 2021. In-Nazzjon In-Nazzjon bi tliet stejjer fuq il-faċċata. F'konferenza tal-aħbarijiet li saret ilbieraħ quddiem il-Faċilità Korrettiva ta' Kordin, il-Partit Nazzjonalista qal li hemm bżonn riforma urġenti fil-Ħabs. Qal li għal dak li qed jiġri bħalissa trid tinġarr ir-responsabbiltà. It-telf tal-ħajjiet seta' jiġi evitat. Għalhekk id-Direttur tal-Ħabs għandu jwarrab b'mod immedjat. In-Nazzjon jirrapporta li tfajla Maltija qed tikseb suċċess fil-musicals fl-Ingilterra. Kacey Wadge, mis-sena skolastika li jmiss se tkun qed tattendi università prestiġjuża fir-Renju Unit biex tkompli tiżviluppa t-talenti tagħha. Fuq il-faċċata ta' in-Nazzjon insibu wkoll li waqt botta u risposta bejn l-Avukat Ġenerali u d-Difiża tan-negozjant Yorgen Fenech, li qed tagħmel talba għal-libertà proviżorja, ilbieraħ fil-Qorti l-Avukat Ġenerali talab li Yorgen Fenech jeħel għomru l-ħabs minħabba l-kompliċità fl-assassinju ta' Daphne Caruana Galizia. Talab ukoll biex Fenech jingħata wkoll piena ta' bejn 20 u 30 sena ħabs għall-involviment tiegħu ma' persuni oħra bl-iskop li dan id-delitt iseħħ. Fil-qorti lbieraħ d-Deputat Avukat Ġenerali Philip Galea Farrugia qal li Fenech li se jaffaċċja ġuri għall-kompliċità fil-qtil tal-ġurnalista fl-2017, xtara l-armi minn fuq id-dark web u ħallas għalihom bil-bitcoin. Qal ukoll li Fenech kien rċieva email li tassigurah li dakinhar stess li ntbagħtet l-email ntbagħtulu 20 gramma ta' kimika li minnha joħroġ gas tossiku ħafna. F'rapport ieħor fuq il-faċċata ta' Times of Malta nsibu li l-każi tal-Covid-19 mill-ivjaġġar naqsu b'10 fil-mija minn 60 fil-mija. Is-Supretendent tas-Saħħa Pubblika, Charmaine Gauci qalet li dan jikkonferma d-deċiżjoni li kull min jiġi Malta jrid ikollu ċ-ċertifikat li huwa mlaqqam kontra l-Covid. Ir-ritratt ta' Times of Malta juri lill-Papa Franġisku qed jilgħab it-table soccer kontra Natale Tonini waqt l-udjenza ta' kull ġimgħa fil-Vatikan. L-Orizzont L-Orizzont jirrapporta li Yorgen Fenech li jinsab mixli b'kompliċità fil-qtil ta' Daphne Caruana Galizia tqiegħed formalment taħt att ta' akkuża u b'hekk mistenni jgħaddi ġuri b'rabta ma' dan l-omiċidju li seħħ f'Ottubru 2017. L-Avukat Ġenerali ppreżenta l-Att tal-Akkuża kontra Fenech ilbieraħ filgħodu fejn qed jinsisti li f'każ ta' ħtija, Fenech jingħata piena ta' għomor il-ħabs. Fuq il-faċċata l-Orizzont jikkwota lil Mark Ormrod, eks Commando tar-Royal Marines li fl-Afganistan tilef waħda minn saqajh jgħid: "b'idejja fuq sidri ngħid li kburi li salvajna l-ħajjiet u tejjibna l-ħajja tan-nies… kburi bis-sehem tiegħi". L-Orizzont jirrapporta wkoll dwar appell imqanqal minn Antonio Rodriguez li jħarreġ l-atleti f'Texas u li jista' jgħoddha b'waħda hekk kif il-Covid-19 kważi ħadlu ħajtu. The Malta Independent The Malta Independent ukoll jirrapporta li Yorgen Fenech tpoġġa taħt att t'akkuża u mistenni jgħaddi ġuri għall-qtil ta' Daphne Caruana Galizia. L-Avukat Ġenerali talab li Fenech jeħel għomru l-ħabs. Fi storja oħra fuq il-faċċata, The Malta Independent jirrapporta l-konferenza tal-aħbarijiet tal-Partit Nazzjonalista li matulha qal li d-direttur tal-Faċilità Korrettiva ta' Kordin, il-kurunell Alexander Dalli għandu jerfa' r-responsabilità għas-sitwazzjoni fil-ħabs. Il-kelliem tal-Partit Nazzjonalista Peter Agius qal li fl-aħħar tliet snin mietu 13-il priġunier fil-ħabs, fosthom priġunier li miet fis-17 ta' Awwissu wara li pprova jagħmel suwiċidju ftit jiem qabel.